Θεσπίζει μέτρα για την επίτευξη πιο ισόρροπης εκπροσώπησης των φύλων σε θέσεις διευθυντικών στελεχών των εισηγμένων εταιρειών. Σύμφωνα με το άρθρο 23 του Χάρτη Θεμελιωδών Δικαιωμάτων της Ευρωπαϊκής Ένωσης, η ισότητα μεταξύ ανδρών και γυναικών πρέπει να εξασφαλίζεται σε όλους τους τομείς, μεταξύ άλλων στην απασχόληση, την εργασία και τις αποδοχές. Η επίτευξη ισόρροπης εκπροσώπησης στη λήψη αποφάσεων είναι ένας από τους κύριους στόχους της στρατηγικής για την ισότητα των φύλων της Ευρωπαϊκής Επιτροπής για την περίοδο 2020-2025. Πεδίο εφαρμογής Η οδηγία εφαρμόζεται σε κάθε μεγάλη εταιρεία με καταστατική έδρα σε κάποιο κράτος μέλος της Ευρωπαϊκής Ένωσης (ΕΕ) οι μετοχές της οποίας είναι δεκτές προς διαπραγμάτευση σε ρυθμιζόμενη αγορά σε ένα ή περισσότερα κράτη μέλη. Δεν εφαρμόζεται σε: πολύ μικρή, μικρή και μεσαία επιχείρηση, δηλαδή εταιρεία που απασχολεί λιγότερους από 250 εργαζομένους και έχει ετήσιο κύκλο εργασιών που δεν υπερβαίνει τα 50 εκατομμύρια ευρώ ή ετήσιο ισολογισμό που δεν υπερβαίνει τα 43 εκατομμύρια ευρώ· πολύ μικρή, μικρή και μεσαία επιχείρηση που έχει την καταστατική της έδρα σε κράτος μέλος, το οποίο δεν έχει ως νόμισμα το ευρώ, και της οποίας ο κύκλος εργασιών ή ο ετήσιος ισολογισμός ανέρχεται σε ισοδύναμα ποσά στο νόμισμα του εκάστοτε κράτους μέλους. Στόχοι Τα κράτη μέλη πρέπει να διασφαλίζουν ότι οι εισηγμένες εταιρείες υπόκεινται σε έναν από τους δύο παρακάτω στόχους, οι οποίοι πρέπει να επιτευχθούν μέχρι τις 30 Ιουνίου 2026: οι γυναίκες κατέχουν τουλάχιστον το 40 % των θέσεων μη εκτελεστικών διοικητικών στελεχών· οι γυναίκες κατέχουν τουλάχιστον το 33 % όλων των θέσεων διευθυντικών στελεχών, τόσο εκτελεστικών όσο και μη εκτελεστικών. Το παράρτημα της οδηγίας περιλαμβάνει τους αριθμούς στόχους των διευθυντικών στελεχών του υποεκπροσωπούμενου φύλου που είναι απαραίτητοι για την επίτευξη του στόχου ανάλογα με το μέγεθος του διοικητικού συμβουλίου. Μέσα για την επίτευξη των στόχων Όσον αφορά εισηγμένες εταιρείες που δεν έχουν επιτύχει τους στόχους, η οδηγία υποχρεώνει τις εν λόγω εταιρείες να προσαρμόσουν τις διαδικασίες εκλογής των μελών του διοικητικού συμβουλίου τους διασφαλίζοντας τη χρήση διαφανών, ουδέτερων ως προς το φύλο και αξιοκρατικών κριτηρίων καθ’ όλη τη διάρκεια της διαδικασίας επιλογής. Πιο συγκεκριμένα, αυτό συνεπάγεται: σαφή, ουδέτερα διατυπωμένα και χωρίς αμφισημία κριτήρια, που θα εφαρμόζονται χωρίς διακρίσεις και καθ’ όλη τη διάρκεια της διαδικασίας επιλογής· κατά την επιλογή μεταξύ δύο υποψηφίων διαφορετικού φύλου που διαθέτουν τα ίδια προσόντα, δίνεται προτεραιότητα στην υποψηφιότητα του υποεκπροσωπούμενου φύλου· κοινοποιούν τα αξιολογικά κριτήριά τους, σε περίπτωση που ο/η αποτυχών/-ούσα υποψήφιος/-α τα ζητήσει, και την αντικειμενική συγκριτική αξιολόγηση των υποψηφίων βάσει των εν λόγω κριτηρίων· αναλαμβάνουν μεμονωμένες δεσμεύσεις για να επιτευχθεί ισόρροπη εκπροσώπηση των φύλων μεταξύ των εκτελεστικών διοικητικών στελεχών τους· υποχρεώνουν τις εισηγμένες εταιρείες που δεν επιτυγχάνουν τους στόχους της οδηγίας να αναφέρουν τους λόγους και τα μέτρα που λαμβάνουν ή σκοπεύουν να λάβουν για να τους επιτύχουν· αποτελεσματικές, αναλογικές και αποτρεπτικές κυρώσεις σε περίπτωση μη συμμόρφωσης εισηγμένων εταιρειών με τις απαιτήσεις εκλογής και υποβολής εκθέσεων. Τα κράτη μέλη πρέπει επίσης να δημοσιεύουν έναν κατάλογο των εταιρειών που έχουν επιτύχει τους στόχους. Ρήτρα αναστολής Ένα κράτος μέλος που είτε βρίσκεται κοντά στην επίτευξη των στόχων είτε έχει εφαρμόσει μια εξίσου αποτελεσματική νομοθεσία πριν την εφαρμογή της οδηγίας (στις 27 Δεκεμβρίου 2022) μπορεί να αναστείλει τις απαιτήσεις της οδηγίας σχετικά με τη διαδικασία διορισμού ή εκλογής. Ετήσια υποβολή εκθέσεων Κάθε χρόνο, μεγάλες εισηγμένες εταιρείες πρέπει να παρέχουν στοιχεία σχετικά με την εκπροσώπηση των φύλων στα διοικητικά συμβούλιά τους, κάνοντας διάκριση μεταξύ των εκτελεστικών και των μη εκτελεστικών διευθυντικών στελεχών και περιγράφοντας τα μέτρα που λαμβάνουν για την επίτευξη των σχετικών στόχων· όταν μια εισηγμένη εταιρεία δεν έχει επιτύχει τους στόχους πρέπει να αναφέρει τους λόγους για τους οποίους δεν επιτεύχθηκαν οι στόχοι και να παρέχει αναλυτική περιγραφή των μέτρων τα οποία έχει ήδη λάβει ή προτίθεται να λάβει, για να τους επιτύχει. Ένας κατάλογος εταιρειών που έχουν επιτύχει τους στόχους της οδηγίας πρέπει επίσης να δημοσιεύεται σε ετήσια βάση από τα κράτη μέλη.